Source: https://acmwallet.co/2014/05/30/kishantos-a-birosag-szerint-az-uj-berlok-jogosan-hasznaljak-a-foldeket/
Timestamp: 2020-02-22 17:24:49
Document Index: 15464199

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Kishantos – A bíróság szerint az új bérlők jogosan használják a földeket – ACM Wallet Gentleman Club
Hírek, Jogi információk
Kishantos – A bíróság szerint az új bérlők jogosan használják a földeket
Székesfehérvár, 2014. május 29., csütörtök (MTI) – A Székesfehérvári Járásbíróság elutasította első fokon, nem jogerősen a felperes Kishantosi Vidékfejlesztési Központ Közhasznú Nonprofit Kft. keresetét szerdán, mert jogi álláspontja szerint a vitatott termőföldek birtoklására kizárólag az új haszonbérlők rendelkeznek jogcímmel. Két másik birtokvédelmi perben, ahol az új bérlők voltak a felperesek, elsőfokú ítélet még nem született – közölte a Székesfehérvári Törvényszék sajtóosztálya csütörtökön az MTI-vel.
A jogi vélemény más…
A közlemény szerint újabb három, a Kishantosi Vidékfejlesztési Központ Közhasznú Nonprofit Kft. és az új haszonbérlők között indult birtokvédelmi perben kezdte meg a tárgyalást a járásbíróság szerdán és csütörtökön. Az újabb eljárásokban – az áprilisban tárgyalt ügyektől eltérően – nemcsak a 2013. novemberi, hanem a 2014 áprilisában és májusában történtek miatti birtokvédelmi kérelmekről is tárgyaltak.
A korábbi eljárásoktól eltérően a mostani ügyekben a perbeli területek tulajdonosi jogainak gyakorlója, a Nemzeti Földalapkezelő Szervezet (NFA) is részt vett beavatkozóként, hogy előmozdítsa az új haszonbérlők pernyertességét.
A szerdai tárgyaláson a járásbíróság elutasította a nonprofit kft. mint felperes többször módosított keresetét, amelyben az új haszonbérlők birtokháborítástól való eltiltását kérte. A kft. véleménye szerint ugyanis a tavaszi munkák megkezdése során az új haszonbérlők tilos önhatalommal vették a földeket birtokba.
Az elsőfokú bíróság jogi álláspontja szerint azonban a vitatott termőföldek birtoklására kizárólag az új haszonbérlők rendelkeznek jogcímmel (a haszonbérleti szerződés alapján), a felperes pedig nem. A rendelkezésre álló bizonyítékok alapján az alperesek nem tilos, hanem jogos önhatalommal vették birtokába a perbeli földeket.
Az elsőfokú határozat nem jogerős, írásbeli kézbesítését követően a peres felek fellebbezhetnek.
A Vidékfejlesztési Minisztérium (VM) csütörtökön azt közölte az MTI-vel, hogy a járásbíróság szerdán az állam számára kedvező ítéletet hozott Kishantos ügyében.
A VM szerint az ítélet indoklása alátámasztja, hogy a magát vidékfejlesztő központnak nevező kft.-nek nincs joga a helyi állami területek használatára. A nemzeti tulajdonú birtok művelési jogát haszonbérleti pályázaton nyolc gazda nyerte el, ám a vidékfejlesztési központ megakadályozta őket a földhasználatban.
A minisztérium úgy véli, egyes körök politikai kampánycélokra használták és feldicsérték a normaszegő magatartást.
A szaktárca jelezte: az ügy részleteiről, a bíróság döntéséről pénteken Bitay Márton állami földprogramért felelős államtitkár rendkívüli sajtótájékoztatót tart Budapesten.
A Székesfehérvári Törvényszék sajtóosztálya közölte, hogy a csütörtökön tárgyalt két peres ügyben megtartott tárgyalásokon – ahol az előző napitól eltérően a felperesek az új bérlők voltak – elsőfokú ítélet még nem született.
Az egyik ügyben a tárgyalás berekesztését követően június 5-ére tűzött ki határozathirdetést a bíróság, míg a másikban a bizonyítás kiegészítése végett július 10-ére halasztotta a tárgyalást.
Az április 25-én ugyancsak bizonyítás végett elhalasztott ügyben a következő tárgyalás időpontja július 14. lesz.
bszt \ guz \ bpt
MTI 2014. május 29., csütörtök 20:56
2014-05-30 2014-05-30 Hozzászólásbíróság, Kishantos, per
Előző Előző bejegyzés: Titkos adatgyűjtés – Amerikai kételyek Snowden és az orosz kormány kapcsolataival kapcsolatban
Következő Következő bejegyzés: Időgazdálkodás 4.